
REPUBLIKA HRVATSKA

VUKOVARSKO-SRIJEMSKA ŽUPANIJA

OPĆINA STARI JANKOVCI

Općinsko vijeće

KLASA: 026-02/18-06/02
URBROJ: 2188/10-01-18-01
Stari Jankovci, 29. siječnja 2018. godine

Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13, 137/15, 123/17.) i članka 32. Statuta Općine Stari Jankovci („Službeni vjesnik“ Vukovarsko – srijemske županije 5/13), a u vezi s člankom 8. Zakona o lokalnoj i područnoj (regionalnoj) samoupravi, Općinsko vijeće Općine Stari Jankovci na svojoj 6. sjednici održanoj dana 29. siječnja 2018. godine, donosi

STATUTARNU ODLUKU O IZMJENAMA I DOPUNAMA STATUTA 

OPĆINE STARI JANKOVCI

Članak 1.

U Statutu Općine Stari Jankovci (Službeni vjesnik Vukovarsko – srijemske županije 5/13), članak 4. dopunjuje se stavkom 4. i glasi:
„Grb i zastava ne smiju sadržavati simbole protivne Ustavu Republike Hrvatske i drugim propisima.“
Članak 2.

U članku 17. dodaje je stavak 2. i glasi:

„Općinsko vijeće može pojedine poslove iz samoupravnog djelokruga Općine posebnom odlukom prenijeti na mjesne odbore. U tom slučaju Općina osigurava sredstva za obavljanje prenesenih poslova.“
Članak 3.

U članku 19. dodaje se stavak 3. i glasi:
„Referendum raspisan radi prethodnog pribavljanja mišljenja stanovnika o promjeni područja Općine nije obvezujući.“
Članak 4.

Članak 20. mijenja se i glasi:

„Osim slučajeva iz članka 19. ovog Statuta, referendum se raspisuje i za opoziv općinskog načelnika i njegovog zamjenika. 

Prijedlog za raspisivanje referenduma radi opoziva općinskog načelnika i njegovog  zamjenika može podnijeti najmanje 20% ukupnog broja birača upisanih u popis birača Općine, a i 2/3 članova Općinskog vijeća.

Prijedlog mora biti podnesen u pisanom obliku i mora sadržavati osobne podatke (ime i prezime, adresu prebivališta i OIB) i vlastoručni potpis birača.

Općinsko vijeće ne smije raspisati referendum za opoziv općinskog načelnika i njegovog zamjenika prije proteka roka od 6 mjeseci od održanih izbora ili ranije održanog referenduma za opoziv niti u godini u kojoj se održavaju redovni izbori za načelnika.

Predsjednik Općinskog vijeća dužan je dostaviti zaprimljeni prijedlog propisanog broja birača u roku 30 dana od dana zaprimanja prijedloga središnjem tijelu državne uprave nadležnom za lokalnu i područnu (regionalnu) samoupravu radi utvrđivanja je li prijedlog podnesen od potrebnog broja birača.

Ako središnje tijelo državne uprave nadležno za lokalnu i područnu (regionalnu) samoupravu utvrdi da je prijedlog podnesen od potrebnog broja birača, Općinsko vijeće raspisuje referendum u roku od 30 dana od dana zaprimanja odluke središnjeg ureda državne uprave.“
Ako na referendumu bude donesena odluka o opozivu općinskog načelnika i njegovog zamjenika, mandat im prestaje danom objave rezultata referenduma, a do provođenja prijevremenih izbora dužnost načelnika obnašat će povjerenik kojeg imenuje Vlada Republike Hrvatske.
Članak 5.

Članak 21. mijenja se i glasi:

„Ako su prijedlog za raspisivanje referenduma za opoziv načelnika i njegovog zamjenika podnijeli birači, predsjednik Općinskog vijeća dužan je postupiti kao i stavku 1. i 2. ovoga članka. 

Ako je raspisivanje referenduma predložila najmanje jedna trećina članova predstavničkog tijela, odnosno ako je raspisivanje referenduma predložio općinski načelnik te ako je raspisivanje referenduma predložila većina vijeća mjesnih odbora na području Općine, predstavničko tijelo dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.

Protiv odluke središnjeg tijela državne uprave kojom je utvrđeno da prijedlog nije ispravan nije dozvoljena žalba, već se može pokrenuti upravni spor pred Visokim upravnim sudom Republike Hrvatske.

Predstavničko tijelo može raspisati savjetodavni referendum o pitanjima iz svog djelokruga.“
Članak 6.

U članku 27. stavak 2. iza riječi „najmanje“ broj 5% zamjenjuje se sa brojem 10%.
Mijenja se stavak 3. i glasi:

„Izjašnjavanje građana na zboru građana u pravilu je javno, a odluke se donose većinom glasova prisutnih građana. Većina nazočnih može odlučiti da je izjašnjavanje tajno.“
Članak 7.

U članku 32. u stavku 1. podstavku 7. iza riječi zakonom, dodaje se „a uvijek odlučuje ako vrijednost prelazi 1.000.000 kuna“, te dosadašnji podstavak 18. postaje podstavak 21., iza postavka 17. dodaju se podstavci 18., 19. i 20. kako slijedi:
· donosi odluku o  kriterijima za ocjenjivanje službenika i načinu provođenja ocjenjivanja,

· predlaže glavnoj skupštini odnosno skupštini trgovačkog društva u kojem Općina ima dionice ili udjele u vlasništvu članove upravnog tijela i nadzornog odbora trgovačkog društva,

· odlučuje o davanju suglasnosti za zaduživanje pravnim osobama koje je osnovala Općina ili koje su u većinskom vlasništvu Općine; 

Članak 8.
Dodaje se članak 32.a. i glasi:
„Općinsko vijeće donosi odluke većinom glasova ako je sjednici nazočna većina njegovih članova.

Statut, proračun, godišnji izvještaj o izvršenju proračuna, odluka o raspisivanju referenduma i odluka o pristupanju raspravi o predloženoj promjeni Statuta donose se većinom glasova svih članova Općinskog vijeća.

Odluku o raspisivanju referenduma za opoziv općinskog načelnika i njegovog zamjenika koji je predložilo 2/3 članova općinskog vijeća općinsko vijeće donosi dvotrećinskom većinom glasova svih članova Općinskog vijeća."   

Članak 9.

U članku 37. stavak 1. mijenja se i glasi:

„Mandat članova općinskog vijeća izabranih na redovnim izborima traje do dana stupanja na snagu odluke Vlade RH o raspisivanju sljedećih redovnih izbora.“

Dodaje se stavak 2. i glasi:

„Mandat članova općinskog vijeća izabranih na prijevremenim izborima traje od dana konstituiranja općinskog vijeća do isteka tekućeg mandata općinskog vijeća izabranog na redovnim izborima.“
Dosadašnji stavci 2., 3. i 4. postaju članci 3., 4, i 5.

Članak 10.
U članku 45. dodaje se podstavak 5. i glasi:
„-obavještava Općinsko vijeće o prestanku mandata kada se ispune zakonom predviđeni uvjeti i obavještava Općinsko vijeće da su ispunjeni zakonski uvjeti za početak mandata zamjeniku vijećnika.“
Članak 11.
U članku 47. u stavku 3. podstavak 30. glasi

„- donosi odluku o uređenju prometa i parkiranja na području Općine“
Dosadašnji podstavak 30. postaje podstavak 31.

Stavak 5. mijenja se i glasi:

„Odluku o imenovanju i razrješenju iz stavka 3. podstavka 13. općinski načelnik dužan je objaviti u prvom broju Službenog vjesnika Vukovarsko – srijemske županije koji slijedi nakon donošenja te odluke.“

Članak 12.
U članku 53. stavku 1. iza riječi profesionalno briše se točka i dodaje se „ili volonterski, osim u godini održavanja redovnih lokalnih izbora.“
Članak 13.
U članku 55. dodaje se stavak 2. i glasi:

„Ako na referendumu bude donesena odluka o opozivu općinskog načelnika i njegovog zamjenika, mandat im prestaje danom objave rezultata referenduma, a do provođenja prijevremenih izbora dužnost načelnika obnašat će povjerenik kojeg imenuje Vlada Republike Hrvatske.“
Članak 14.
U članku 71. stavak 1. mijenja se i glasi:

„Inicijativu i prijedlog za osnivanje mjesnog odbora može dati 10% građana upisanih u popis birača za područje za koje se predlaže osnivanje mjesnog odbora, članovi predstavničkog tijela, organizacije i udruženja građana, te općinski načelnik.“
Članak 15.

Članak 85. mijenja se i glasi:

„Nadzor nad zakonitošću rada tijela mjesnog odbora obavlja općinski načelnik te na njegov prijedlog Općinsko vijeće može raspustiti vijeće mjesnog odbora, ako ono učestalo krši ovaj Statut, pravila mjesnog odbora ili ne izvršava povjerene mu poslove.“

Članak 16.

Ova Statutarna Odluka stupa na snagu osmi dan od dana objave u «Službenom vjesniku» Vukovarsko-srijemske županije.
  Predsjednik Općinskog vijeća                                                                            
Boris Dragičević, bacc.ing.agr.

